Verkeersbeampte sterf na kapingArgieffoto (Foto: Kent Williamson) ’n Soektog is van stapel gestuur na die moordenaars van ’n verkeersbeampte van Mpumalanga wat saam met twee vriende gekaap is. Thabo Mashego en twee vriende het omstreeks 21:00 Vrydagaand in Saselani Trust naby Bosbokrand in sy goue VW Polo gery toe minstens twee gewapende verdagtes skielik langs die pad te voorskyn gekom het. “Die verdagtes het Mashego beveel om stil te hou, maar toe hy dit nie doen nie, het hulle skote op die voertuig afgevuur wat hom getref het,” het brig. Selvy Mohlala, polisiewoordvoerder, gesê. “Die voertuig het daarna tot stilstand gekom, waarna die verdagtes Mashego en sy twee vriende uit die motor gesleep het voor hulle met die motor weggery het.” Motoriste wat op die toneel afgekom het, het die drie slagoffers na die Mapulaneng-hospitaal geneem waar Mashego met sy aankoms dood verklaar is. Die polisie ondersoek sake van kaping en moord. Lt.genl. Semakaleng Daphney Manamela, polisiewoordvoerder, het die “barbaarse” voorval ten sterkste veroordeel. “Ons kan nie toelaat dat hierdie sinnelose moorde voortduur nie. Die skuldiges moet vinnig vasgetrek en aangekla word.”